**Jerry Krister Ahtola** (s. 25. maaliskuuta 1986 Turku) on suomalainen uransa lopettanut jääkiekkoilija. Hän oli pelipaikaltaan keskushyökkääjä, mutta Ahtola osasi pelata myös laidassa. Hän pelasi urallaan SM-liigaa Helsingin IFK:ssa, Tapparassa, Rauman Lukossa, Turun Palloseurassa ja Tampereen Ilveksessä yhteensä 617 runkosarjaottelua tehopistein 111+104=215 ja 72 playoff-ottelua tehopistein 15+14=29. Ahtola oli voittamassa Suomenmestaruutta HIFK:ssa vuonna 2011 sekä SM-pronssia Lukossa vuonna 2014 ja HIFK:ssa vuonna 2018. Hän pelasi urallaan myös viisi A-maaottelua.

Ura
---

### Seuraura

Ahtola on turkulaisen Kiekko-67:n kasvatti. Hän siirtyi B-juniori-ikäisenä Turun Palloseuraan kaudeksi 2002–2003. Seuraavalla kaudella 2003–2004 Ahtola voitti tehoilla 23+20=43 koko B-nuorten SM-sarjan runkosarjan piste- ja maalipörssin. Hän voitti myös kevään 2004 pudotuspelien pistepörssin tehoilla 4+7=11. Ahtola voitti B-nuorten Suomenmestaruuden sekä keväällä 2003 että 2004. Keväällä 2005 hän voitti A-nuorten SM-hopeaa.

Toisella A-juniorikaudellaan 2005–2006 Ahtola oli TPS:n paras maalintekijä tehtyään 21 runkosarjaottelussa 11 osumaa. Hänet valittiin A-nuorten SM-liigan lokakuun kuukauden pelaajaksi. Ahtola teki samalla kaudella myös debyyttinsä miesten peleissä pelatessaan Mestistä syksyllä alle 20-vuotiaiden maajoukkueessa sekä keväällä lainalla TuTossa. Hän teki kauden aikana Mestiksessä yhteensä 23 runkosarjaottelussa tehot 6+2=8 sekä seitsemässä playoff-ottelussa tehot 1+1=2. Ahtola voitti TuTossa kauden päätteeksi Mestis-pronssia. Kaudeksi 2006–2007 hän palasi TPS:n A-nuoriin, joiden kapteenina Ahtola toimi. Hän pelasi joukkueessa koko kauden ja oli tehoilla 15+23=38 TPS:n toiseksi paras pistemies Tommi Laineen jälkeen.

Jäätyään A-nuorissa yli-ikäiseksi Ahtola siirtyi kaudeksi 2007–2008 Helsingin IFK:hon, jonne hän sai sopimuksen try-outin kautta. Kausi oli Ahtolan debyytti- ja tulokaskausi SM-liigassa. Hän pelasi 50 runkosarjaottelua tehopistein 5+6=11 ja kolme playoff-ottelua ilman tehopisteitä. Ahtola teki SM-liigadebyyttinsä kauden avausottelussa 11. syyskuuta 2007 Hämeenlinnan Pallokerhoa vastaan. Hänet merkittiin HIFK:n kakkosketjun oikeaan laitaan Raymond Murrayn ja Janne Keräsen viereen. Liigauransa avausosuman Ahtola teki runkosarjan kuudennella kierroksella 27. syyskuuta 2007 vieraissa JYPiä vastaan. Hän sai ottelussa myös yhden syöttöpisteen Tommi Kovasen tekemään maaliin. Ahtola jatkoi HIFK:ssa myös kaudella 2008–2009, joka toi hänelle runkosarjassa seitsemän tehopistettä.

Kolmas HIFK-kausi 2009–2010 oli Ahtolalle läpimurto SM-liigassa. Hän muodosti toimivan ketjun Mikael Granlundin ja Teemu Ramstedtin kanssa ja teki 56 runkosarjaottelussa tehot 23+10=33. Jo lokakuussa yhden kauden piste-ennätyksensä rikkonut Ahtola oli HIFK:n paras maalintekijä ja sijoittui koko SM-liigan maalipörssissä kuudenneksi. Tammikuussa 2010 hän teki seuran kanssa vuoden mittaisen jatkosopimuksen. Kaudella 2010–2011 Ahtola teki runkosarjassa tehot 13+9=21 ja voitti Suomenmestaruuden keväällä 2011. Toukokuussa 2011 hän teki HIFK:n kanssa taas vuoden mittaisen jatkosopimuksen.

Ahtola ei tehnyt ainuttakaan tehopistettä kymmenessä HIFK:ssa pelaamassaan ottelussa alkukaudella 2011–2012. Hän jäi joukkueessa pieneen rooliin ja siirtyi lokakuussa 2011 loppukauden kattavalla sopimuksella Tapparaan. Ahtola oli kauden päättyessä 14 osumallaan joukkueen paras maalintekijä Antti Erkinjuntin kanssa. Helmikuussa 2012 hän teki joukkueen kanssa kaksivuotisen jatkosopimuksen. Kesken kauden 2012–2013, tammikuussa 2013 Ahtola jätti kuitenkin Tapparan ja siirtyi Rauman Lukon riveihin. Koska Lukko oli pelannut ennen hänen siirtoaan vähemmän otteluita kuin Tappara, pystyi Ahtola pelaamaan kauden aikana yhteensä 62 runkosarjaottelua eli kaksi ottelua enemmän kuin joukkueet pelaavat runkosarjassa. Hänen saavutuksensa on SM-liigan yhden kauden pelattujen runkosarjaotteluiden ennätys, johon on yltänyt sittemmin myös kesken kauden 2015–2016 HPK:sta Tapparaan siirtynyt Juhani Jasu.

Ahtola sai Lukossa vahvan alun, mutta kuuden pelatun ottelun jälkeen hän ei tehnyt maalia 20 otteluun. Ahtolan maalihanat aukesi lopulta 23. maaliskuuta 2013 kolmannessa puolivälieräottelussa Jokereita vastaan, jolloin hän iski ykkösketjussa kaksi osumaa. Kaudella 2013–2014 Ahtola oli vuodenvaihteessa kaksi kuukautta sivussa loukkaantumisen vuoksi. Hän voitti kauden päätteeksi SM-pronssia. Helmikuussa 2014 Ahtola teki vuoden mittaisen jatkosopimuksen Lukon kanssa. Kausi 2014–2015 hänellä päättyi loukkaantumisen vuoksi runkosarjaan maaliskuussa 2015.

Kaudeksi 2015–2016 Ahtola palasi kotikaupunkiinsa ja siirtyi kaksivuotisella sopimuksella Turun Palloseuraan. Kevään 2016 pudotuspeleissä hänen teholukemansa +3 oli kolmen muun pelaajan ohella joukkueen paras. Kaudeksi 2017–2018 Ahtola palasi vuoden mittaisella sopimuksella Helsingin IFK:hon. Joukkuetta siirtyi myös valmentamaan hänelle TPS:stä tuttu Ari-Pekka Selin. Syyskuussa 2017 Ahtola loukkaantui lennettyään rajusti laitaan kamppailutilanteessa. Kuntouduttuaan hän pelasi marraskuussa yhden ottelun lainalla Mestis-joukkue Rovaniemen Kiekossa. Ahtola jäi HIFK:ssa kuitenkin pieneen rooliin ja myös vähille tehoille, sillä hän teki 36 runkosarja- ja neljässä playoff-ottelussa vain kolme tehopistettä. Ahtola voitti kauden päätteeksi SM-pronssia.

Ahtola siirtyi kaudeksi 2018–2019 vuoden mittaisella sopimuksella Tampereen Ilvekseen. Hän pelasi loukkaantumisten vuoksi kuitenkin vain 26 runkosarjaottelua sekä yhden ottelun lainalla Mestis-joukkue KOOVEE:ssä. Ahtolan kausi todettiin päättyneeksi tammikuussa 2019. Kauden jälkeen Ilves ilmoitti, että Ahtola ei jatka enää joukkueessa. Myös hänen pelaajauransa päättyi tähän.

### Maajoukkueura

Ahtola pelasi Suomen A-maajoukkueessa viisi ottelua. Hän teki A-maajoukkuedebyyttinsä Euro Hockey Tour -tasolla Channel One Cupin 16. joulukuuta 2010 Espoossa pelatussa avausottelussa Tšekkiä vastaan. Ahtola nimettiin Suomen joukkueeseen, kun Teemu Laine joutui jäämään turnauksesta sivuun.

Ahtola pelasi myös 21 nuorten maaottelua.

Pelityyli
---------

Elite Prospects -sivuston Matias Strozykin mukaan Ahtola oli isokokoinen hyökkääjä, joka karvasi hyvin. Strozyk mainitsi hänet myös hyväksi luistelijaksi, joka teki kovasti töitä ja riisti kiekkoa. Ahtola oli parantanut uransa edetessä myös viimeistelytaitojaan.

Muuta
-----

Ahtolan serkku on urallaan pudotuspelit mukaan lukien 146 NHL-ottelua pelannut maailmanmestari (1995) ja olympiahopeamitalisti (Torino 2006) Petteri Nummelin. Serkukset ovat pelanneet joukkuetovereina Lukossa ja TPS:ssä.

Heinäkuussa 2018 Varsinais-Suomen käräjäoikeus tuomitsi Ahtolan ja hänen silloisen joukkuetoverinsa Jonne Virtasen osallisuudesta nuuskan myyntiin ja salakuljetukseen. He molemmat myönsivät esitutkinnassa ostaneensa jutun päätekijältä nuuskaa koko vuoden 2016 ajan. Ahtola tuomittiin maksamaan 20 päiväsakkoa yhteensä 1620 euroa sekä lisäksi tupakka- ja arvonlisäveroa 1808,74 euroa.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2003–2004 | TPS | A-SM | 6 | 0 | 1 | 1 | 0 | – | – | – | – | – |
| 2004–2005 | TPS | A-SM | 39 | 6 | 3 | 9 | 51 | 9 | 0 | 0 | 0 | 8 |
| 2005–2006 | Suomi U20 | Mestis | 7 | 2 | 2 | 4 | 0 | – | – | – | – | – |
|  | TuTo | Mestis | 16 | 4 | 0 | 4 | 12 | 7 | 1 | 1 | 2 | 0 |
|  | TPS | A-SM | 21 | 11 | 6 | 17 | 75 | – | – | – | – | – |
| 2006–2007 | TPS | A-SM | 42 | 15 | 23 | 38 | 56 | 5 | 1 | 1 | 2 | 10 |
| 2007–2008 | HIFK | SM-liiga | 50 | 5 | 6 | 11 | 20 | 3 | 0 | 0 | 0 | 0 |
| 2008–2009 | HIFK | SM-liiga | 54 | 4 | 3 | 7 | 6 | 2 | 0 | 0 | 0 | 0 |
| 2009–2010 | HIFK | SM-liiga | 56 | 23 | 10 | 33 | 14 | 6 | 1 | 0 | 1 | 2 |
| 2010–2011 | HIFK | SM-liiga | 58 | 13 | 8 | 21 | 22 | 14 | 3 | 3 | 6 | 0 | Kanada-malja |
| 2011–2012 | HIFK | SM-liiga | 10 | 0 | 0 | 0 | 4 | – | – | – | – | – |
|  | Tappara | SM-liiga | 49 | 14 | 7 | 21 | 14 | – | – | – | – | – |
| 2012–2013 | Tappara | SM-liiga | 41 | 6 | 3 | 9 | 10 | – | – | – | – | – |
|  | Lukko | SM-liiga | 21 | 3 | 9 | 12 | 6 | 14 | 5 | 5 | 10 | 2 |
| 2013–2014 | Lukko | SM-liiga | 43 | 9 | 10 | 19 | 8 | 15 | 4 | 2 | 6 | 0 |
| 2014–2015 | Lukko | SM-liiga | 53 | 13 | 16 | 29 | 18 | – | – | – | – | – |
| 2015–2016 | TPS | SM-liiga | 60 | 9 | 8 | 17 | 20 | 8 | 1 | 2 | 3 | 0 |
| 2016–2017 | TPS | SM-liiga | 60 | 6 | 20 | 26 | 30 | 6 | 1 | 2 | 3 | 0 |
| 2017–2018 | RoKi | Mestis | 1 | 0 | 0 | 0 | 0 | – | – | – | – | – |
|  | HIFK | SM-liiga | 36 | 1 | 2 | 3 | 4 | 4 | 0 | 0 | 0 | 2 |
| 2018–2019 | KOOVEE | Mestis | 1 | 0 | 0 | 0 | 0 | – | – | – | – | – |
|  | Ilves | SM-liiga | 26 | 5 | 2 | 7 | 4 | – | – | – | – | – |
| 12 kautta | yhteensä | SM-liiga | 617 | 111 | 104 | 211 | 178 | 72 | 15 | 14 | 29 | 6 |

Lähteet
-------

* Jerry Ahtola The Internet Hockey Databasessa (englanniksi)
* Jerry Ahtola Eurohockey-sivustolla (englanniksi)
* Jerry Ahtola *Elite Prospects*. Everysport Media Group AB.  (englanniksi)

### Viitteet

1. ↑
2. ↑  Tilastot *liiga.fi*. Jääkiekon SM-liiga Oy. Viitattu 8.4.2019.
3. 1 2 3 4 5 6 7 8 9  Jerry Ahtola *Elite Prospects*. Everysport Media Group AB.  (englanniksi)
4. 1 2 3  Pelaajat – A *tappara.fi*. Tamhockey Oy. Viitattu 29.9.2020.
5. ↑  Elite Prospects - U18 SM-sarja Stats 2003-2004 *eliteprospects.com*. Everysport Media Group. Viitattu 8.4.2019. (englanniksi)
6. ↑  Elite Prospects - U18 SM-sarja Stats 2003-2004 *eliteprospects.com*. Everysport Media Group. Viitattu 8.4.2019. (englanniksi)
7. ↑  Elite Prospects - TPS U20 *eliteprospects.com*. Everysport Media Group. Viitattu 8.4.2019. (englanniksi)
8. ↑  Elite Prospects - TPS U20 *eliteprospects.com*. Everysport Media Group. Viitattu 8.4.2019. (englanniksi)
9. ↑  Pudas, Mari: Ahtolan ja Heikkisen vahva ensi-ilta *Jatkoaika.com*.  11.9.2007. Jatkoaika r.y. Viitattu 29.9.2020.
10. ↑  Mattlar, Mikko: JYP jatkaa liigakärjessä *Jatkoaika.com*.  27.9.2007. Jatkoaika r.y. Viitattu 29.9.2020.
11. ↑  Maalipörssin kummajainen – kuka ihmeen Ahtola? *yle.fi*.  16.11.2009. Yleisradio Oy. Viitattu 14.10.2011.
12. ↑  Elite Prospects - SM-liiga Stats 2009-2010 *eliteprospects.com*. Everysport Media Group. Viitattu 8.4.2019. (englanniksi)
13. ↑  Kankaanperä ja Ahtola jatkavat HIFK:ssa *Jatkoaika.com*.  20.1.2010. Jatkoaika r.y. Viitattu 14.10.2011.
14. ↑  Petri Matikainen HIFK:n käskijäksi – Jokela, Somervuori ja Hirschovits hankintoja *Jatkoaika.com*.  23.5.2011. Jatkoaika r.y. Viitattu 14.10.2011.
15. ↑  Tappara vahvistuu Ahtolalla – Cepis ei jatka seurassa *Jatkoaika.com*.  14.10.2011. Jatkoaika r.y. Viitattu 14.10.2011.
16. ↑  Elite Prospects - Tappara *eliteprospects.com*. Everysport Media Group. Viitattu 8.4.2019. (englanniksi)
17. ↑  Ahtola ja Järvinen jatkavat Tapparassa *Jatkoaika.com*.  13.2.2012. Jatkoaika r.y. Viitattu 14.4.2012.
18. ↑  Jerry Ahtola kirvesrinnoista lukkopaitaan *Jatkoaika.com*.  14.1.2013. Jatkoaika r.y. Viitattu 14.6.2013.
19. ↑  Meriläinen, Lauri: Juhani Jasulla on kiikarissa liigaennätys *Jatkoaika.com*.  4.3.2016. Jatkoaika r.y. Viitattu 30.3.2016.
20. ↑  Huisman, Eetu: "Ei varmaan tästä sarjasta löydy tuon tason sentteriä" *Jatkoaika.com*.  23.3.2013. Jatkoaika r.y. Viitattu 14.6.2013.
21. ↑  Lukko-hyökkääjälle pitkä huili *Jatkoaika.com*.  16.12.2013. Jatkoaika r.y. Viitattu 15.6.2014.
22. ↑  Lukko-hyökkääjälle jatkosopimus *Jatkoaika.com*.  18.2.2014. Jatkoaika r.y. Viitattu 15.6.2014.
23. ↑  Lukon rivit harvenivat jälleen – hyökkääjän kausi ohi *Jatkoaika.com*.  2.3.2015. Jatkoaika r.y. Viitattu 20.4.2015.
24. ↑  Eric Perrin Turkuun – TPS:lle useita sopimuksia *Jatkoaika.com*.  21.4.2015. Jatkoaika r.y. Viitattu 25.4.2015.
25. ↑  Elite Prospects - TPS *eliteprospects.com*. Everysport Media Group. Viitattu 8.4.2019. (englanniksi)
26. ↑  HIFK:lle uusia vahvistuksia – Varakas palaa kasvattajaseuraansa *Jatkoaika.com*.  9.5.2017. Jatkoaika r.y. Viitattu 10.5.2017.
27. ↑  Kiekkoareena: HIFK:n Haataja ja Ahtola sivussa tulevista otteluista *Jatkoaika.com*.  19.9.2017. Jatkoaika r.y. Viitattu 23.4.2018.
28. ↑  HIFK lainaa yli 700 ottelua liigakokemusta Mestikseen *Jatkoaika.com*.  1.11.2017. Jatkoaika r.y. Viitattu 23.4.2018.
29. ↑  Leinonen, Otto: Ilves hankki HIFK:sta kaksi pelaajaa – julkaisi yhteensä neljä sopimusta *iltalehti.fi*.  25.4.2018. Alma Media Suomi Oy. Viitattu 25.4.2018.
30. ↑  Lång, Toni: Jerry Ahtola kannusti joukkuettaan katsomon puolelta tärkeässä Kärppä-ottelussa *funtampere.fi*.  27.3.2019. Pohjois-Satakunnan Viestintä Oy.  Arkistoitu 7.4.2019. Viitattu 8.4.2019.
31. ↑  Salo, Tapani: Ilves-pomo Risto Jalo on tyytyväinen joukkueen sopimustilanteeseen: "Uutisia luvassa ensi viikolla" – Viime kauden talousennätys menossa rikki *Aamulehti*.  29.3.2019. Alma Media Oyj. Viitattu 4.1.2020.
32. ↑  HIFK-hyökkääjä Leijonien mukaan Moskovaan *yle.fi*.  11.12.2010. Yleisradio Oy. Viitattu 14.10.2011.
33. ↑  Anteroinen, Ari: Sukuselvitystä ja lasin helinää *ls24fi*.  20.2.2013. Marva Media Oy. Viitattu 15.6.2014.
34. ↑  Petteri Nummelin *Elite Prospects*. Everysport Media Group AB.  (englanniksi)
35. ↑  Suvinen, Teemu: Jonne Virtanen sai sakot nuuskan ostamisesta – toimitusjohtaja kritisoi: "Ei mitenkään TPS:n arvojen mukaista" *is.fi*.  4.7.2018. Sanoma Media Finland Oy. Viitattu 10.4.2019.